Diari Oficial de la Generalitat Valenciana


Sumari del DOGV 9565, del 30-03-2023 (2023/3305)

RESOLUCIÓ de 27 de març de 2023,de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen les ajudes per a l'execució d'actuacions de mitigació i adaptació contemplades en els plans d'acció per al clima i l'energia sostenible (PACES) dels municipis de la Comunitat Valenciana, exercici 2023, adherits al Pacte de les Alcaldies pel Clima i l'Energia.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9565

Data del DOGV
:   30-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3305


Data del document
:   27-03-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

RESOLUCIÓ de 27 de març de 2023,de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen les ajudes per a l'execució d'actuacions de mitigació i adaptació contemplades en els plans d'acció per al clima i l'energia sostenible (PACES) dels municipis de la Comunitat Valenciana, exercici 2023, adherits al Pacte de les Alcaldies pel Clima i l'Energia. [2023/3305]  
  
  
L'Ordre 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtic i Transició Ecològica, estableix les bases reguladores per a la concessió d'ajudes a ajuntaments per a l'execució d'actuacions contemplades en els plans d'acció per al clima i l'energia sostenible (PACES), acomplint així el que es disposa en l'apartat 2 de l'article 9 de la Llei 38/2003, de 17 de novembre, general de subvencions.  
Així mateix, i segons disposa l'apartat 2 de l'article 23 d'aquesta llei, la iniciació del procediment de concessió de les ajudes es realitzarà mitjançant convocatòria aprovada per l'òrgan competent. Les ajudes públiques que ací es convoquen, no precisen de la seua notificació a la Comissió Europea, per no reunir tots els requisits de l'article 107 del Tractat de Funcionament de la Unió Europea (TFUE), atés que les entitats beneficiàries no exerceixen una activitat empresarial destinada a la consecució d'un benefici econòmic, i les ajudes no afavoreixen determinades empreses d'un sector o determinades produccions.  
Per tant, a fi que s'inicie el procediment de sol·licitud i tramitació de les ajudes, en compliment de l'article 160 i 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte de l'ajuda  
1. L'objecte és subvencionar l'execució de les actuacions incloses en el Pla d'acció per al clima i l'energia sostenible (PACES) dels municipis de la Comunitat Valenciana, mitjançant obres, instal·lacions i adquisició d'equips, que contribuïsquen a la reducció de les emissions GEI o a la seua absorció i compensació, així com a l'adaptació a l'efecte del canvi climàtic, la finalitat de les quals vaja dirigida a:  
A) En accions de mitigació:  
a) Reforçar la implantació d'energies renovables i millorar l'eficiència energètica.  
b) Contribuir a la mobilitat sostenible vinculada a la reducció d'emissions derivades del transport dins del municipi.  
B) En accions d'adaptació:  
a) Obertura de ‘refugis climàtics', equipaments que mantenen temperatures apropiades, oberts a l'ús públic en períodes de calor excessiva.  
  
b) Aplicació de solucions basades en la naturalesa orientades a la prevenció de riscos associats al canvi climàtic en espais urbans i periurbans: riscos per altes temperatures, risc d'incendis en l'espai urbà/forestal, inundacions, fenòmens costaners, sequeres, etc.  
c) Intervencions en espais públics orientades a atenuar l'efecte illa de calor urbana (ombreig natural o artificial de carrers i places, reducció de la impermeabilitat del sòl, captació d'aigües pluvials, creació de microclimes amb làmines d'aigua, aplicació de solucions bioclimàtiques, etc.).  
d) Increment de la biodiversitat urbana i millora dels hàbitats per a la vida silvestre: augment de zones verdes urbanes i millora d'hàbitats, jardins verticals, teulades verdes, restauració o rehabilitació de zones humides, hàbitats per a pol·linitzadors incloent refugis per a les espècies que nidifiquen i presència de vegetació adequada en parcs, jardins i escocells, enfront de la creació de noves zones, instal·lació de menjadores i caixes niu.  
e) Millora de la infraestructura urbana verda i blava, caracteritzada per la seua multifuncionalitat: restauració de trams urbans de rius, zones inundables per a fer front en les avingudes extremes, millora de la connectivitat natural entre el mig urbà i periurbà, sistemes de drenatge urbà sostenible, etc.  
2. La concessió de les subvencions es realitzarà mitjançant el procediment de concurrència competitiva a què es refereix l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 22 de la Llei 38/2003, de 17 de novembre, general de subvencions.  
  
Segon. Entitats beneficiàries i requisits  
1. Seran beneficiaris d'aquestes ajudes els municipis de la Comunitat Valenciana.  
2. Per a accedir a la condició d'entitats beneficiàries, els municipis sol·licitants hauran de complir els requisits següents:  
a) Estar adherits al Pacte de les Alcaldies pel Clima i l'Energia i tindre aprovat, per l'òrgan competent de l'ajuntament, un pla d'acció per al clima i l'energia sostenible (PACES), que haurà d'estar en el perfil del signatari del lloc web del Pacte de les Alcaldies:   
https://eu-mayors.ec.europa.eu/en/home.  
b) Tindre aprovat i en vigor un pla d'igualtat, de conformitat amb el que s'estableix en la disposició addicional setena del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic. Es tracta d'un pla aplicable a empleades i empleats públics que es regirà, igualment, pel que es disposa en els articles 51 i 64 de la Llei orgànica 3/2007, de 22 de març, per a la igualtat efectiva de dones i homes.  
  
c) Trobar-se al corrent en el compliment de les obligacions tributàries amb les Administració estatal i autonòmica i amb la Seguretat Social, així com en el pagament d'obligacions per reintegrament de subvencions públiques.  
d) No podran obtindre la condició d'entitat beneficiària de les ajudes regulades en aquesta ordre, aquelles en els qui concórrega alguna de les circumstàncies recollides en l'article 13.2 i 13.3 de la Llei 38/2003, de 17 de novembre, general de subvencions.  
e) Disposar de prou capacitat econòmica, financera i operativa per a garantir l'execució de l'operació proposada.  
f) Estar al corrent en el compliment de l'obligació de rendició dels seus comptes anuals davant la Sindicatura de Comptes. Aquest requisit s'entendrà complit si l'entitat local figura en el certificat que publica mensualment en la seua pàgina web la Sindicatura de Comptes.  
  
Tercer. Obligacions de les entitats beneficiàries  
Sense perjudici de les obligacions previstes amb caràcter general en l'article 14 de la Llei 38/2003, de 17 de novembre, general de subvencions, les entitats beneficiàries queden subjectes a les obligacions de caràcter general següents:  
a) Complir la finalitat i realitzar l'actuació seleccionada en els termes i condicions establits en la resolució de concessió.  
b) Justificar, dins del termini i en la forma escaient, davant l'òrgan concedent l'acompliment dels requisits i condicions, així com l'efectiva aplicació dels fons a la finalitat per a la qual van ser aprovats.  
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que puguen realitzar els òrgans de control competents, aportant quanta informació li siga requerida en l'exercici de les actuacions anteriors.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Conservar els documents justificatius de l'aplicació dels fons rebuts, inclosos els documents electrònics, durant un termini de tres anys.  
f) En qualsevol acció de promoció i divulgació relacionada amb l'objecte d'aquestes ajudes es farà constar expressament el cofinançament de la Generalitat Valenciana.  
  
Quart. Despeses subvencionables  
1. Seran subvencionables:  
- Despeses per a la redacció de projectes de les actuacions objecte de subvenció.  
- Despeses d'execució dels projectes objecte de subvenció, incloent-hi obres, adquisició i col·locació d'equipament, abalisament, senyalització, jardineria i tancament.  
A l'efecte d'aquesta convocatòria seran despeses elegibles les despeses reals abonats per l'entitat local subvencionada, realitzats per a l'execució del projecte d'inversió, efectivament pagats amb anterioritat a la finalització del període de justificació i conformes amb la normativa local, autonòmica, nacional i comunitària aplicables.  
2. No seran subvencionables:  
- Despeses de protecció, conservació, tala, trasplantament i poda de l'arbratge urbà ni despeses de neteja i reposició d'arbratge afectat per esdeveniments meteorològics.  
- Despeses de lloguer d'espais, costos i despeses corrents i del personal de l'entitat adjudicatària, les despeses financeres, els tributs, a excepció de l'Impost sobre el valor afegit que no siga susceptible de recuperació o compensació, l'adquisició de béns o realització de despeses que no siguen estrictament necessàries per al desenvolupament del projecte subvencionat, així com aquelles que puguen ser afectades a un ús particular de l'entitat beneficiària diferent de la fi de la subvenció.  
  
  
Cinqué. Subcontractació  
1. S'autoritza expressament la subcontractació fins al 100 per cent de l'activitat subvencionada en els termes i límits establits en l'article 29 de la Llei 38/2003, de 17 de novembre, general de subvencions, i en l'article 68 del Reglament de desenvolupament de la citada Llei, aprovat per Reial decret 887/2006, de 21 de juliol.  
2. No podrà concertar-se per l'entitat beneficiària l'execució total o parcial de les activitats subvencionades en els supòsits establits en l'article 29.7 de la Llei 38/2003, de 17 de novembre, general de subvencions, així com en el reglament de desenvolupament de la citada llei.  
  
Sisé. Finançament, import global màxim i quantia individual  
1. L'import global màxim serà de 2.000.000,00 €, i es finançaran amb càrrec al crèdit de la línia S9218000, capítol VII, programa pressupostari 442.60, Canvi climàtic, aplicació: 22.14.62.1583.968.35.3, dels pressupostos de la Generalitat per a l'exercici 2023.  
  
2. L'import individual de cada subvenció podrà cobrir com a màxim el 80 % de les despeses subvencionables assumides per l'entitat beneficiària, fins a un import de 125.000,00 €.  
4. La concessió de les ajudes estarà condicionada, en tot cas, fins a esgotar-se el crèdit vinculat.  
  
Seté. Presentació de sol·licituds  
1. El termini de presentació de sol·licituds serà de quinze dies hàbils a comptar de l'endemà de la publicació de l'extracte de la convocatòria en el Diari Oficial de la Generalitat Valenciana.  
2. La sol·licitud, que haurà d'estar signada pel/per la representant legal de l'entitat local, es presentarà telemàticament en els termes de l'article 14 de la Llei 39/2015, d'1 d'octubre, del procediment administratiu comú de les administracions públiques, així com els altres tràmits associats al procediment de concessió. Per a això s'haurà d'utilitzar el procediment habilitat en la seu electrònica de la Generalitat, a la qual pot accedir-se des de la següent URL:  
 http://sede.gva.es/es/proc23318.  
Si alguna entitat presenta la seua sol·licitud presencialment, se la requerirà perquè la presente a través de la seu electrònica de la Generalitat. A l'efecte, es considerarà com a data de presentació de la sol·licitud aquella en la qual haja sigut realitzada la presentació telemàtica en la seu electrònica de la Generalitat.  
3. Per a accedir de manera telemàtica al procediment, la persona sol·licitant haurà de disposar de signatura electrònica avançada, bé amb el certificat qualificat de representant d'entitat (si és persona jurídica), o bé amb el certificat reconegut per a ciutadans (si és persona física), tots dos emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (sede.gva.es/es/sede\_certificados).  
4. Quan es vulga tramitar un procediment en representació d'altres persones físiques o jurídiques, es podrà atorgar aquesta representació a través del Registre de representants de l'ACCV (https://www.accv.es/servicios/registro-de-representantes/). L'accés a aquest registre per part dels representats pot realitzar-se utilitzant un certificat qualificat de ciutadà (si és persona física), o de representant d'entitat (si és persona jurídica).  
5. Només es podrà realitzar una sol·licitud per convocatòria. En cas de presentar-ne més d'una, es tindrà en compte la presentada en últim lloc.  
6. Mitjançant la presentació de la sol·licitud, la persona sol·licitant manifesta sota la seua responsabilitat que totes les dades recollides en aquella i en la documentació que s'adjunta són verídiques, i que es troba en possessió de la documentació que així ho acredita, quedant a la disposició de la Generalitat per a la seua presentació, comprovació, control i inspecció posterior que s'estimen oportuns.  
7. Els requeriments a la part interessada s'efectuaran també de manera telemàtica, i les esmenes o les aportacions documentals posteriors a la presentació de la sol·licitud hauran de realitzar-se a través de l'URL següent: http://sede.gva.es/es/proc18536.  
  
Huité. Documentació  
1. A la sol·licitud s'annexaran els documents específics següents, mitjançant els formularis inclosos en el procediment habilitat a l'efecte en la seu electrònica de la Generalitat:  
a) Acreditació de la identitat de la persona sol·licitant i, si fa el cas, del seu representant legal.  
b) Acreditació d'estar al corrent de les obligacions tributàries, estatals i autonòmiques, i amb la Seguretat Social.  
c) Certificat de la persona que ostente la secretaria de l'entitat local sol·licitant acreditatiu:  
- D'estar adherides al Pacte de les Alcaldies pel Clima i l'Energia.  
- D'aprovació del Pla d'acció per al clima i l'energia sostenible (PACES)  
- De la representació de l'entitat local.  
- De l'acord de l'òrgan de govern pel qual s'aprova la presentació de la sol·licitud de subvencions.  
- De consignació pressupostària del cost de la inversió.  
- Que l'entitat local no està incursa en alguna de les circumstàncies recollides en l'article 13, punts 2 i 3, de la Llei general de subvencions.  
  
- De l'elaboració i aplicació del pla d'igualtat de l'ajuntament, segons disposició addicional setena TREBEP.  
d) El Pla d'acció per al clima i l'energia sostenible (PACES), que incloga l'Inventari d'emissions de referència de gasos d'efecte d'hivernacle del municipi per a fer el seguiment de l'efectivitat de les accions de mitigació i l'avaluació de riscos i vulnerabilitats derivats del canvi climàtic per a l'adaptació.  
e) Memòria tècnica del projecte signada per l'entitat sol·licitant que contindrà:  
- Una descripció estructurada de la inversió a executar i la seua finalitat.  
- Calendari previst de l'execució adaptat als temps de la convocatòria i que incloga, si fa el cas, la redacció del projecte i la licitació de l'obra.  
- Pressupost d'execució de la inversió, indicant el cost total previst, amb desglossament per partides i conceptes de despesa.  
- Descripció gràfica de l'actuació.  
2. El contingut de la memòria que es presente, a què fa referència el punt anterior, no podrà ser objecte d'esmena.  
3. L'acreditació de la documentació relacionada s'efectuarà sense perjudici del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
Quan l'administració actuant consulte o recapte dades o documents en l'àmbit dels fins de la convocatòria que estiguen en el seu poder, o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència tributària, estatal i autonòmica, i les dades d'identitat fiscal davant l'Agència Estatal de l'administració Tributària. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social. No obstant això, si la persona interessada desitja oposar-s'hi, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa, queda obligada d'aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'estableix en la disposició addicional vuitena de la Llei orgànica 3/2018, de 5 de desembre; en l'article 4 de la Llei 40/2015, d'1 d'octubre, de règim jurídic del sector públic; i en l'article 13 de la Llei 38/2003, de 17 de novembre, general de subvencions. La potestat de verificació implica l'accés a les dades següents: dades d'identitat de la persona sol·licitant o, si fa el cas, del seu representant legal, i dades que consten en la Base de Dades Nacional de Subvencions (consulta de subvencions i ajudes, consulta d'inhabilitacions i, si fa el cas, consulta de concessions i ajudes per regla de minimis).  
  
Nové. Instrucció  
1. La instrucció del procediment correspondrà al servei competent en matèria de canvi climàtic, adscrit a la Subdirecció General del Canvi Climàtic, que analitzarà les sol·licituds i la documentació presentada, i avaluarà, en cada cas, la concurrència dels requisits exigits per a l'obtenció de la condició d'entitat beneficiària, en virtut dels quals ha de pronunciar-se la resolució, i emetrà un informe que elevarà a la comissió de valoració.  
2. Si la sol·licitud presentada no reunira els requisits exigits o no s'acompanyara dels documents preceptius, l'òrgan instructor requerirà la part interessada perquè, en el termini de deu dies, esmene la falta o acompanye els documents preceptius amb la indicació que, si així no ho fera, se la tindrà per decaiguda en la seua petició, prèvia resolució d'arxiu, que haurà de ser dictada en els termes previstos en l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
Deu. Valoració  
1. La valoració de les sol·licituds presentades a fi de la seua admissió, es realitzarà per una Comissió de valoració, que es constituirà d'acord amb l'especificat en la base novena de l'Ordre 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aproven les bases reguladores per a la concessió d'ajudes a ajuntaments per a l'execució d'actuacions contemplades en els plans d'acció per al clima i l'energia sostenible (PACES).  
2. Conclòs el procés d'avaluació, la comissió de valoració emetrà una proposta de concessió en la qual es concrete el resultat de l'avaluació efectuada. La proposta contindrà la llista de sol·licituds a les quals es proposa concedir la subvenció, ordenada per la puntuació obtinguda de major a menor, fins a esgotar l'import global màxim de cada convocatòria. S'indicarà la despesa elegible, la quantia de l'ajuda concedida i la motivació, si fa el cas, de les despeses no acceptades. Així mateix, inclourà la llista de les sol·licituds que no puguen ser concedides per insuficiència de la consignació pressupostària, degudament prioritzada en funció de la puntuació obtinguda. També figurarà la llista de sol·licituds que es proposa denegar, degudament motivada.  
  
Onze. Criteris de valoració  
1. Les sol·licituds es puntuaran segons els criteris de valoració, fins a un màxim de 100 punts. No es consideraran com a subvencionables sol·licituds que hagen obtingut menys de 40 punts.  
2. Amb la limitació de puntuació màxima adés indicada, els criteris de valoració seran els següents:  
a) Viabilitat tècnica del projecte i la seua adequació a les intervencions del PACES: 60 punts.  
Es valorarà que la documentació incloga una memòria o, si fa el cas, un projecte que descriga la inversió a executar i la seua finalitat, així com un calendari previst de l'execució realitzable (inclosa la redacció de projecte i la licitació) i adaptat als temps que marque la convocatòria, juntament amb un pressupost del cost total amb desglossament de partides i conceptes de despeses.  
b) Eficàcia de l'actuació en la lluita contra el canvi climàtic mitjançant quantificació de la reducció de la petjada de carboni o, si fa el cas, de la reducció de les amenaces climàtiques: 20 punts.  
c) Cofinançament del cost del projecte per damunt del mínim establit: fins a 10 punts en funció de la quantitat que supera el mínim finançable.  
d) En actuacions de mitigació que contribuïsquen en dues o més mesures de les indicades en els PACES i en actuacions d'adaptació amb augment dels repositoris de carboni: 10 punts.  
3. En cas d'igualtat en la puntuació obtinguda entre dus o més sol·licituds, aquestes s'ordenaran per ordre de data de presentació de la sol·licitud. A l'efecte, es considerarà com a data de presentació de la sol·licitud aquella en la qual es trobe completa; per tant, en cas de requerir una millora de la sol·licitud o la seua esmena, es prendrà com a data de presentació aquella en la qual haja sigut realitzada.  
  
Dotze. Resolució  
1. L'òrgan instructor, a la vista de l'expedient i de l'informe de l'òrgan col·legiat, procedirà a elevar la proposta de resolució, que haurà d'expressar la relació de sol·licitants per als quals es proposa la concessió de la subvenció i la seua quantia, tot especificant la seua avaluació i els criteris de valoració seguits per a efectuar-la.  
2. Solament en cas que figuren en el procediment altres fets o altres al·legacions i proves diferents de les adduïdes per les persones interessades, es formularà proposta de resolució provisional, degudament motivada, que haurà de notificar-se a aquestes en la forma que establisca la convocatòria, i es concedirà un termini de deu dies per a presentar al·legacions.  
3. La concessió de la subvenció s'efectuarà per resolució de la persona titular de la direcció general amb competències en matèria de canvi climàtic, per delegació de la persona titular de la Conselleria d'Agricultura, Desenvolupament Rural, Emergència Climàtica i Transició Ecològica, i es publicarà en el Diari Oficial de la Generalitat Valenciana.  
  
4. El termini màxim de resolució i notificació serà de sis mesos des de la publicació de la convocatòria; vençut el termini sense haver-se notificat resolució expressa, la part sol·licitant podrà entendre desestimada la sol·licitud. Totes les notificacions s'efectuaran per mitjans electrònics d'acord amb el que es preveu en l'article 40 de la Llei 39/2015, d'1 d'octubre, del procediment administratiu comú de les administracions públiques.  
5. La resolució de concessió esgota la via administrativa i, contra ella, es podrà interposar recurs potestatiu de reposició en el termini d'un mes a comptar des de l'endemà d'aquell en què tinga lloc la seua notificació; o bé, directament recurs contenciós administratiu en el termini de dos mesos comptats des de l'endemà de la notificació, de conformitat amb la Llei 29/1998, de 13 de juliol, reguladora de la jurisdicció contenciosa administrativa.  
  
Tretze. Compatibilitat ajudes  
La subvenció serà compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sempre que el seu import, aïlladament considerat o en concurrència amb altres subvencions, ajudes, ingressos o recursos, no supere el cost de l'actuació subvencionada.  
  
Catorze. Termini d'execució de les actuacions  
1. Les actuacions objecte de l'ajuda hauran d'estar executades en data 31 d'octubre de 2023. L'execució de l'actuació subvencionable podrà haver-se iniciat i, si fa el cas, conclòs per la persona beneficiària, amb una antelació màxima de 24 mesos anteriors a la data de la convocatòria.  
2. De manera extraordinària i justificada l'execució podrà ampliar-se en els termes establits en la base tretze de l'Ordre 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica.  
  
Quinze. Justificació i pagament  
1. La sol·licitud de pagament de la subvenció per l'entitat beneficiària, juntament amb la justificació de l'actuació executada, es dirigirà a la direcció general amb competències en canvi climàtic i podrà realitzar-se des de l'endemà de la publicació de la resolució de concessió de la subvenció fins el dia límit de 31 d'octubre de 2023.  
2. La sol·licitud de pagament, acompanyada del compte justificatiu, haurà d'anar signada pel/per la representant legal de l'entitat local, i contindrà la documentació següent:  
a) Una memòria de la inversió executada, justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
  
b) Una memòria econòmica justificativa del cost de l'actuació, amb identificació de la persona creditora, del document, el seu import, data d'emissió i data de pagament. Les despeses efectuades pels ajuntaments beneficiaris es justificaran mitjançant factures i documents de pagament, o documents de valor probatori equivalent, d'acord amb la normativa aplicable.  
c) Certificació de la persona funcionària de l'administració local amb habilitació de caràcter nacional, segons el formulari habilitat en la seu electrònica de la Generalitat, indicant el següent:  
- Que les despeses especificades en la memòria econòmica responen de manera indubtable a la naturalesa de l'activitat subvencionada, resulten estrictament necessàries i han sigut efectivament efectuades i pagades. Si fa el cas, s'indicarà igualment que s'ha complit amb la normativa de contractes del sector púbic en vigor.  
- Que la inversió no ha sigut finançada de manera irregular per fonts nacionals o comunitàries diferents.  
- Que l'entitat es troba al corrent en el compliment de les obligacions per reintegrament de subvencions que, si fa el cas, se li hagueren exigit, de conformitat amb el que determina l'article 34.5 de la Llei 38/2003, de 17 de novembre, general de subvencions  
- Compromís, adoptat per l'òrgan competent de l'entitat local, que durant els cincs anys següents a la data de pagament final es mantindrà l'adhesió al Pacte d'Alcaldies pel Clima i l'Energia, i no es realitzarà cap modificació que afecte els resultats de les actuacions per a la reducció d'emissions, absorció o compensació de CO o la naturalesa o les condicions de les actuacions subvencionades, llevat que la modificació comporte una millora en la mitigació d'emissions, absorció o compensació de CO o adaptació al canvi climàtic del municipi.  
  
3. En obres que exigisquen projecte tècnic aquest haurà de sotmetre's a informe de l'oficina de supervisió de projectes o del personal tècnic de l'administració designat per aquesta, segons el que s'estableix en l'article 164, apartat h, de la Llei 1/2015, de 6 de febrer, d'hisenda pública, del sector públic instrumental i de subvencions.  
Quan es tracte de projectes tècnics inclosos en l'article 2 del Reial decret 1000/2010, de 5 d'agost, sobre visat col·legial obligatori, no caldrà l'informe de l'oficina de supervisió de projectes o del personal tècnic de l'administració, si es presenta el visat col·legial del projecte.  
  
L'informe de supervisió serà exigible tant per a les inversions a executar com per a les ja iniciades, segons el que s'estableix en el punt catorze d'aquesta convocatòria.  
4. Per a presentar la sol·licitud de pagament de la subvenció i la documentació justificativa corresponent s'haurà d'utilitzar el model i formularis adjunts habilitats en la seu electrònica de la Generalitat, a la qual pot accedir-se des de l'URL següent:   
http://sede.gva.es/es/proc18536.  
5. A la vista de la documentació presentada en l'informe justificatiu final, l'òrgan instructor certificarà la part de l'actuació realment duta a terme, especificant l'import de la subvenció abonable d'acord amb el percentatge d'ajuda atorgat.  
6. No podrà realitzar-se el pagament de les ajudes mentre el beneficiari no es trobe al corrent en el compliment de les seues obligacions tributàries amb l'administració estatal i autonòmica o per reintegrament de subvencions que, si fa el cas, se li hagueren exigit, o no estiga al corrent de les seues obligacions amb la Seguretat Social, així com de l'obligació de rendició dels seus comptes anuals ens la Sindicatura de Comptes.  
  
  
Setze. Control de les actuacions  
A més del sotmetiment a qualsevol actuació de comprovació i control financer que corresponga a la Intervenció General, l'òrgan concedent de les ajudes comprovarà el compliment de les condicions de concessió de la subvenció, segons s'estableix en la base catorze, punt 4, de l'Ordre 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtic i Transició Ecològica.  
  
  
Dèsset. Modificació de la resolució  
1. Les condicions inicials de la resolució de selecció podran ser parcialment modificades sempre que els canvis no afecten els objectius perseguits amb l'ajuda, els aspectes fonamentals de les actuacions proposades, la valoració per la qual han sigut seleccionats, i no suposen increment de l'ajuda inicialment assignada.  
2. La modificació haurà de ser sol·licitada per l'entitat local beneficiària abans de tres mesos de la finalització del termini per a la realització de l'actuació objecte de l'ajuda, i serà resolta per l'òrgan concedent, en el termini màxim d'un mes des de la data de presentació de la sol·licitud de modificació. Transcorregut el termini sense haver-se notificat resolució expressa, es podrà considerar desestimada la modificació sol·licitada.  
3. L'alteració de les condicions tingudes en compte per a la concessió de l'ajuda, així com l'obtenció concurrent d'ajudes atorgades per a la mateixa finalitat i objecte per altres administracions o ens públics o privats, nacionals o internacionals, podrà donar lloc a la modificació de la resolució de concessió de les ajudes regulades per la present ordre.  
  
  
Díhuit. Reintegrament o pèrdua del dret al cobrament de la subvenció  
En els supòsits previstos en l'article 37 de la Llei 38/2003, de 17 de novembre, general de subvencions, l'incompliment de les obligacions podrà donar lloc, previ tràmit d'audiència, al reintegrament o perduda de dret al cobrament, total o parcial, de l'ajuda concedida, sense perjudici d'altres responsabilitats en les quals poguera incórrer-se, conforme al procediment legalment establit, tal com s'estableix en la base dissetena de l'Ordre 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtic i Transició Ecològica.  
  
  
Dènou. Protecció de dades de caràcter personal  
1. La gestió de les ajudes comporta el tractament de dades de caràcter personal, havent de complir-se amb les mesures i garanties regulades en la normativa en matèria de protecció de dades, especialment Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal, cal informar el següent:  
a) Nom del tractament: Ajudes en matèria de qualitat ambiental.  
b) Identitat de la persona responsable del tractament: persona titular de la sotssecretaria de la conselleria amb competències en matèria de medi ambient.  
c) Finalitat del tractament: Tramitació d'ajudes en matèria de qualitat ambiental i canvi climàtic.  
d) Exercici de drets: Les persones interessades tenen dret a sol·licitar l'accés, rectificació i supressió de les seues dades de caràcter personal, així com a sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l'adreça d'internet: sede.gva.es/es/proc19970.  
e) Reclamacions: Sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de protecció de dades de manera presencial o telemàtica, de conformitat amb el que es preveu en l'adreça d'internet: sede.gva.es/es/proc22094, sense perjudici de la possibilitat de reclamar davant l'Agència espanyola de protecció de dades.  
f) Es pot obtindre informació més detallada en l'enllaç   
https://agroambient.gva.es/es/registre-de-tractaments.  
3. Quan la persona jurídica sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los dels extrems següents:  
  
- La comunicació d'aquestes dades a l'administració per al seu tractament en l'àmbit de les seues competències i d'acord amb els fins del procediment.  
- La possibilitat que l'administració realitze consultes relacionades amb les seues dades per a comprovar, entre altres extrems, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver recaptat aquesta autorització, que estarà disponible a requeriment de l'administració en qualsevol moment.  
- La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
  
Vint. Transparència, subministrament d'informació i dades obertes  
Sense perjudici de les obligacions de transparència que tenen com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
  
1. Donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
2. Subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la Llei 1/2022, de 13 d'abril, en el termini de quinze dies hàbils des del requeriment.  
3. La disposició dels nous conjunts de dades que es generen per la formalització i el desenvolupament de les subvencions atorgades per l'administració de la Generalitat, sempre que siga possible, com a conjunt de dades obertes.  
  
Contra la present resolució, que posa fi a la via administrativa, podrà interposar-se en el termini d'un mes, recurs potestatiu de reposició davant l'òrgan que va dictar la resolució, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé, en el termini de dos mesos recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
València, 27 de març de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.